6 วัน สมัครเป็นทหารกองประจำการเป็นกรณีพิเศษด้วยระบบออนไลน์ 1,466 คน
พันเอกหญิง ศิริจันทร์ งาทอง รองโฆษกกองทัพบก เปิดเผยว่า ตามที่กองทัพบก เปิดรับสมัครทหารกองเกินอายุ 18- 20 ปี และอายุ 22-29 ปี สมัครเป็นทหารกองประจำการเป็นกรณีพิเศษ ด้วยระบบออนไลน์ ประจำปี 2564 โดยในช่วง 6 วันที่ผ่านมา ตั้งแต่วันที่ 1-6 กุมภาพันธ์ 2564 มีจำนวนผู้สมัครเข้าสู่ระบบออนไลน์แล้ว 1,466 คน แยกเป็น กองทัพภาคที่ 1 จำนวน 365 คน  กองทัพภาคที่ 2,405 คน กองทัพภาคที่ 3,304 คน และกองทัพภาคที่ 4,392 คน ผู้สมัครส่วนใหญ่อยู่ในช่วงอายุ 18 - 20 ปี นอกจากนี้ มีบางหน่วยที่มีผู้ยื่นความประสงค์ขอเข้าประจำการเต็มจำนวนยอดทหาร ตลอดสัปดาห์นี้ หน่วยบัญชาการรักษาดินแดน ได้มอบให้เจ้าหน้าที่สัสดีอำเภอและจังหวัด ลงพื้นที่ประชาสัมพันธ์การรับสมัครทหารกองประจำการกรณีพิเศษแบบออนไลน์ เพื่อสร้างความรู้ความเข้าใจให้กับทหารกองเกินและประชาชน โดยเฉพาะกลุ่มเป้าหมาย ผ่านเครือข่ายต่างๆ ในแต่ละพื้นที่ นอกจากนี้ สำนักงานสัสดีพื้นที่ต่างๆ ยังได้อำนวยความสะดวกให้คำแนะนำในการลงข้อมูล ผ่านระบบออนไลน์กับผู้สมัครที่เดินทางมาติดต่อสอบถามที่สำนักงานสัสดีอีกด้วยอย่างไรก็ตาม การรับสมัครจะยังคงมีต่อเนื่องจนถึงวันที่ 28 กุมภาพันธ์ 2564 ผ่านเว็บไซต์ rcm64.rta.mi.th ผู้ที่มีความประสงค์จะสมัครขอให้อ่านคู่มือคำแนะนำและศึกษาเรื่องสิทธิคุณสมบัติให้ครบถ้วนเป็นลำดับแรก่อนที่จะกรอกข้อมูลสมัคร และเมื่อผู้สมัครได้กรอกข้อมูลในระบบครบถ้วนแล้วจะได้รับ “แบบตอบรับผลการรับสมัคร(แบบ กสด.64-1 ) “ นัดหมายไปเข้ารับการคัดเลือก ณ มณฑลทหารบก ที่เจ้าตัวสมัครไว้ในวันที่ 5 มีนาคม 2564 กองทัพบก ขอเชิญชวนทหารกองเกิน อายุ 18-20 ปี เกิด พ.ศ. 2644-2546 และผู้ที่มีอายุ 22-29 ปี เกิด พ.ศ.2535-2642 ที่ผ่านการตรวจเลือกแล้ว แต่ไม่ได้เข้าประจำการเนื่องจากจับได้ “สลากดำ” หรือได้รับการ ”ปล่อยตัวเพราะมีผู้ร้องขอพอ” สามารถสมัครเข้าเป็นทหารกองประจำการกรณีพิเศษทางออนไลน์ เพื่อร่วมเป็นส่วนหนึ่งในการดูแลชาติช่วยเหลือประชาชนและมีโอกาสต่อยอดสู่การเป็นทหารอาชีพต่อไป